অলিম্পিক্স টেনিসে পুরুষ ডাবলসে ভারতের প্রতিনিধি। অথচ লিয়েন্ডার পেজ-রোহন বোপান্নার পার্টনারশিপ নিয়ে শুরু থেকেই বিতর্ক। ভারতীয় টেনিসমহলের অনেকেই মনে করেন, সর্বভারতীয় টেনিস সংস্থা (এআইটিএ)-র জোরাজুরিতেই বোপান্না জুটি বাঁধতে বাধ্য হয়েছেন লি’র সঙ্গে। সেই সঙ্গে শুরু হয়ে গিয়েছে জল্পনা। কোর্টে দু’জনের রসায়ন আদৌ জমবে তো? জোর করে ডাবলস টিম তৈরি করতে গিয়ে পদক স্বপ্নেই জল ঢেলে দিল না তো এআইটিএ?
যদিও সমস্ত বিতর্ক উড়িয়ে দিচ্ছেন দুই তারকার ডেভিস কাপের সতীর্থ সাকেত মাইনেনি। লি’র বদলে রিওতে ডাবলস পার্টনার হিসাবে বোপান্নার প্রথম পছন্দ ছিলেন তিনি। দক্ষিণ কোরিয়ার বিরুদ্ধে কাছ থেকে লি-বোপান্নাকে ডাবলস ম্যাচ খেলতে দেখেছেন। লকাররুমেও দু’জনের রসায়নের সাক্ষী। সেই অভিজ্ঞতা থেকে সাকেতের ভবিষ্যদ্বাণী, রিওতে লি-বোপান্নার পদক জয়ের সম্ভাবনা এবার যথেষ্ট উজ্জ্বল।
চণ্ডীগড় থেকে মোবাইল ফোনে সাকেত বললেন, ‘‘লিয়েন্ডার-বোপান্নার বোঝাপ়ড়া নিয়ে যতই জল্পনা চলুক না কেন, অলিম্পিক্সের আগে দু’জনের দারুণ রসায়ন তৈরি হয়েছে। কোর্টে একে অপরকে শ্রদ্ধা করে ওরা।’’ ডেভিস কাপে সিয়ং চ্যান হং-চুং হং জুটিকে স্ট্রেট সেটে হারিয়ে দিয়েছিলেন লি-বোপান্না। সাকেত বলছেন, ‘‘প্রথম সেট থেকে ওরা দুর্দান্ত খেলেছে। প্রতিপক্ষদের ম্যাচে ফেরার কোনও সুযোগই দেয়নি। এটাই প্রমাণ করে জুটি হিসাবে ওরা কতটা ভাল।’’
অলিম্পিক্সে ডাবলস টিম হিসাবে লি-বোপান্নাকে প্রথম সারিতেই রাখতে চান সাকেত। ‘‘ব্যক্তিগতভাবে দু’জনই দুর্দান্ত খেলোয়াড়। টেনিস-দর্শনটা পরিষ্কার। কোর্টেও যার প্রমাণ দেখলাম। লিয়েন্ডার আক্রমণে গেলে বোপান্না ঠিক জায়গা নিয়ে নিচ্ছে। আবার বোপান্না আক্রমণাত্মক খেললে নিজের খেলার সূক্ষ্ম রদবদল ঘটিয়ে বেসলাইন টেনিস খেলছে লিয়েন্ডার। এই বোঝাপ়ড়া আর গেম রিডিংয়ের জন্যই জুটি হিসাবে ওরা সফল হতে পারে,’’ বলছেন সাকেত। যোগ করছেন, ‘‘দু’জনই পরিণত। দেশের জন্য পদক জিততে মরিয়া।’’
সুযোগ থাকলেও নিজে নির্বাচিত হলেন না বলে আক্ষেপ হচ্ছে না? সাকেত বলছেন, ‘‘অলিম্পিক্সে বোপান্নার সঙ্গী কে হবে, সেটা ঠিক করা আমার কাজ ছিল না। আমার কাজ হল কোর্টে নেমে নিজের সেরাটুকু দেওয়া। ডেভিস কাপে সেই চেষ্টাই করেছি। অলিম্পিক্সে নামতে পারব না বলে একটা আক্ষেপ রয়েছে। তবে হাহুতাশ করছি না।’’